Broj: 711-I-359-P-215-22/23-03-24

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Maria Meštrovića, višeg stručnog suradnika za regionalni razvoj u Razvojnoj agenciji Zagrebačke županije, za davanjem očitovanja Povjerenstva,** na 167. sjednici održanoj dana 12. travnja 2022. donosi sljedeće

**OČITOVANJE**

1. **Ravnatelji regionalnih i lokalnih razvojnih agencija, ne mogu uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a.**
2. **Sukladno odredbama ZSSI-a nema zapreke da se ravnateljima regionalnih i lokalnih razvojnih agencija isplati otpremnina u slučaju prestanka radnog odnosa, ukoliko je pravo na istu propisano zakonom, drugim općim aktom ili ugovorom o radu.**

Obrazloženje

Zahtjev za davanjem očitovanja Povjerenstva podnio je Mario Meštrović, viši stručni suradnik za regionalni razvoj u Razvojnoj agenciji Zagrebačke županije. U Povjerenstvu zahtjev je zaprimljen 26. svibnja 2022. pod poslovnim brojem 711-U-4482-P-215/22-01-1, povodom kojeg se vodi predmet broj P-215/22.

Člankom 3. stavkom 1. podstavkom 63. ZSSI-a propisano je da su ravnatelji, odnosno predsjednici uprava regionalnih i lokalnih razvojnih agencija obveznici u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

Obveznik u zahtjevu postavlja upit imaju li ravnatelji regionalnih i lokalnih razvojnih agencija pravo na isplatu bilo kakve druge naknade, osim plaće koju primaju za obnašanje javne dužnosti te imaju li isti pravo na otpremninu i isplatu regresa koji su im zajamčeni ugovorom o radu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

Obveznici nemaju pravo uz primanje plaće za obnašanje javne dužnosti ostvarivati one primitke koji ne predstavljaju naknadu stvarnih troškova povezanih s obnašanjem dužnosti, jer je to suprotno odredbi članka 7. točke d) ZSSI-a.

Stoga, ravnatelji regionalnih i lokalnih razvojnih agencija koji primaju plaću, ne mogu uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

U odnosu na dio zahtjeva koji se odnosi na otpremninu, Povjerenstvo ističe da sukladno odredbama ZSSI-a nema zapreke da se ravnateljima regionalnih i lokalnih razvojnih agencija isplati otpremnina u slučaju prestanka radnog odnosa, ukoliko je pravo na istu propisano zakonom, drugim općim aktom ili ugovorom o radu.

Sijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana